Imtella' April 2, 2021 Il-kumpanija Uber ġiet ordnata tħallas €934,000 lil mara nieqsa mid-dawl wara li għal 14-il darba ma tħallitx titla' fil-karozza tas-servizz minħabba li magħha kellha l-kelb li jgħinha timxi barra. Lisa Irving, Amerikana li tgħix San Francisco, fetħet il-każ kontra l-Uber fejn ilmentat li ġiet diskriminata minħabba l-kelb li jismu Bernie. Il-kumpanija rribattiet billi qalet li x-xufiera mhumiex impjegati tagħha imma kuntratturi li jkunu daħlu fi ftehim magħha permezz tal-app. Madankollu t-tribunal li ddeċieda l-kawża ikkonkluda li kelb gwida għandu dritt imur f'kull post fejn tmur il-persuna li tkun magħha u ordna lill-kumpanija tħallas l-imsemmi kumpens lill-mara talli xufiera li jaħdmu magħha rrifjutaw li jtellgħuha.